**KISKŐRÖS VÁROS KÉPVISELŐ-TESTÜLETE**

4-12/2022. sz. Képv. test. ülés

**J E G Y Z Ő K Ö N Y V**

**Készült:** Kiskőrös Város Képviselő-testülete 2022.október19-én (szerda) 14:00 órai kezdettel megtartottüléséről

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Domonyi László polgármester, Filus Tibor, Gmoser István, Horváth János, Kudron Tamás, Markó Ferenc, Nikléczi Gábor, Pethő Attila, Pohankovics András,Szedmák Tamás, Szlovák Pál, Ungvári Ferenc képviselők(12 fő)

dr. Turán Csaba jegyző

Chudi Barbara jegyzőkönyvvezető

**Meghívottként részt vett:** Szalay-Bobrovniczky Vince Miniszterelnökség, civil és társadalmi kapcsolatokért felelőshelyettes államtitkár, Font Sándor országgyűlési képviselő, Szabadi-Maglódi Kitti a Petőfi Sándor Művelődési Központ intézményvezetője, Dr. Filus Erika a Petőfi Szülőház és Emlékmúzeum igazgatója, Turán Istvánné a Petőfi Sándor Városi Könyvtár igazgatója, Csatlós Erzsébet a Kiskőrösi Óvodák igazgatója, Schäffer Tamás a Kőröskom Nonprofit Kft. ügyvezetője, Katusné Dávid Edit a Kunság-Média Kft. ügyvezetője.

dr. Nagy Gabriella, Szlanka Pálné, Aszódiné Nedró Éva, Kutyifa Sándorné a Polgármesteri Hivatal munkatársai

**Domonyi László** polgármester köszöntötte a képviselő-testületi ülésen megjelenteket, megállapította a határozat-képességet és megnyitotta az ülést.

Ezt követően tájékoztatta a Képviselő-testületet az 5 millió forint értéket meghaladó kötelezettség-vállalásokról, valamint jelezte, hogy írásban kiosztásra került a lejárt határidejű képviselő-testületi határozatok végrehajtásáról szóló tájékoztató.

5 MILLIÓ FORINTOT MEGHALADÓ ÉRTÉKŰ KÖTELEZETTSÉGVÁLLALÁS

* Az Önkormányzat *Fogorvosi röntgen beszerzés* tárgyában bruttó 9.700.000,- Ft értékben kötött adásvételi szerződést a Medi-Cont Kft-vel,
* Az Önkormányzat *a Kiskőrösi Fürdő fejlesztésének előkészítése, mérnöki szakértői feladatok ellátása* tárgyában 17.780.000,- Ft értékben kötött megbízási szerződést az INGENIA Kft-vel,
* Az Önkormányzat *a Kiskőrösi Fürdő fejlesztésének előkészítése, megvalósíthatósági tanulmány készítése* tárgyában 7.937.500,- Ft értékben kötött megbízási szerződést a COGITO Kft-vel.

Ezt követően a polgármester ismertette a napirendi javaslatot, melynek keretében kezdeményezte, hogy:

3. napirendi pontként sürgősséggel kerüljön felvételre***„TAKARÉKOSSÁGI INTÉZKEDÉSEK BEVEZETÉSE KISKŐRÖS VÁROS ÖNKORMÁNYZATÁNÁL”*** tárgyú előterjesztés.

Kérdés, módosító javaslat a napirenddel összefüggésben nem hangzott el, ezért szavazásra bocsátotta azt.

A Képviselő-testület 12„igen” szavazattal az alábbi napirendet fogadta el:

**N A P I R E N D:**

1. Tájékoztató a Civil területeket érintő aktualitásokról

**Tájékoztatót tartja:**Miniszterelnökség, civil és társadalmi kapcsolatokért felelős helyettes államtitkár

1. Tájékoztató a választókerület országgyűlési képviselőjének tevékenységéről

**Tájékoztatót tartja:**A választókerület országgyűlési képviselője

1. Takarékossági intézkedések bevezetése kiskőrös város önkormányzatánál

**Előterjesztő:** Polgármester

**Előadó:** Aljegyző

1. A Kiskőrösi Óvodák munkatervének véleményezése

**Előterjesztő:** Polgármester

**Előadó:** Intézményüzemeltetési referens

1. AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

**Előterjesztő:** Polgármester

**Előadó:** Jegyző

1. A POLGÁRMESTERI HIVATAL SZERVEZETI ÉS MŰKÖDÉSI SZABÁLYZATÁNAK MÓDOSÍTÁSA

**Előterjesztő:** Polgármester

**Előadó:** Jegyző

1. Beszámoló a Polgármesteri hivatal 2021. évi tevékenységéről

**Előterjesztő:** Jegyző

**Előadó:** Jegyző

1. TULAJDONOSI HATÁSKÖRÖK GYAKORLÁSA A KUNSÁG-MÉDIA NONPROFIT KFT. -NÉL

**Előterjesztő:** Polgármester

**Előadó:** Pénzügyi osztályvezető

1. FELADAT-ELLÁTÁSI SZERZŐDÉS MEGKÖTÉSE A 3. SZÁMÚ HÁZI GYERMEKORVOSI KÖRZET TERÜLETI ELLÁTÁSI KÖTELEZETTSÉGGEL TÖRTÉNŐ MŰKÖDTETÉSÉRE

**Előterjesztő:** Polgármester

**Előadó:** Közigazgatási osztályvezető

1. PETŐFI 200 EMLÉKKAPU MEGVALÓSÍTÁSA

**Előterjesztő:** Polgármester

**Előadó:** Jegyző

1. A 84/2022. SZÁMÚ KÉPVISELŐ-TESTÜLETI HATÁROZAT MÓDOSÍTÁSA

**Előterjesztő:** Polgármester

**Előadó:** Pályázati és fejlesztési csoportvezető

1. UNGVÁRI FERENC KISKŐRÖS, BÉKE UTCA 110. SZÁM ALATTI LAKOS AJÁNDÉKOZÁSA ÉS ADÁSVÉTEL

**Előterjesztő:** Polgármester

**Előadó:** Vagyongazdálkodási referens I.

1. A 0560/65 ÉS A 0560/67 HRSZ-Ú INGATLANOK TULAJDONJOG ÁTRUHÁZÁSA ADÁSVÉTEL ÚTJÁN

**Előterjesztő:** Polgármester

**Előadó:** Vagyongazdálkodási referens I.

1. A 88/2022. SZÁMÚ KÉPVISELŐ-TESTÜLETI HATÁROZAT MÓDOSÍTÁSA

**Előterjesztő:** Polgármester

**Előadó:** Vagyongazdálkodási referens I.

1. INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK
2. **napirend**

Tájékoztató a Civil területeket érintő aktualitásokról

**A tájékoztatót tartja:** Miniszterelnökség, civil és társadalmi kapcsolatokért felelős helyettes államtitkár

**Domonyi László polgármester** köszöntötte az ülésen **Szalay-Bobrovniczky Vincét, a Miniszterelnökség, civil és társadalmi kapcsolatokért felelős helyettes államtitkárt**, majd felkérte a tájékoztató megtartására.

**Szalay-Bobrovniczky Vincét, a Miniszterelnökség, civil és társadalmi kapcsolatokért felelős helyettes államtitkára** gratulált a város fejlődéséhez. Elmondta, hogy a kialakult energiaválság miatt, a beruházásokat tekintve rengeteg minden ingatag lábakon áll. Elmondta, hogy kiírásra kerültek a Nemzeti Együttműködési Alap (továbbiakban: NEA) pályázatai, amely törvényi kötelezettség. A NEA a Kormány civil alapja, a NEA esetében kizárólag civil szervezetek nyújthatnak be pályázatot. Ismertette az országos adatokat, kiemelve Bács-Kiskun megye különböző statisztikákban betöltött kiemelt helyét. Gratulált Szedmák Tamás alpolgármesternek a civil szervezetekért elvégzett munkájáért, továbbá az átvett kitüntetéshez. Kiskőrösre vonatkozóan elmondta, hogy 2022-ben kiskőrösi civil szervezetek összesen közel 50 millió forintot nyertek el, a városi civil alap pályázatok pedig összesen 23 millió forintot nyertek el.

**Domonyi László polgármester** megköszönte a tájékoztatót és az áldozatos munkát. Kiemelte a nyújtott támogatások jelentőségét.

*Szedmák Tamás képviselő távozott az ülésről.*

1. **napirend**

Tájékoztató a választókerület országgyűlési képviselőjének tevékenységéről

**Tájékoztatót tartja:** A választókerület országgyűlési képviselője

**Domonyi László polgármester** köszöntötte az ülésen **Font Sándort, a választókerület országgyűlési képviselőjét,** majd felkérte a tájékoztató szóbeli kiegészítésére.

**Font Sándor, a választókerület országgyűlési képviselője** köszönetét fejezte ki a meghívásért és hogy újra a választókerület országgyűlési képviselője lehet.Beszélt az orosz-ukrán háborúról és ennek kapcsán a Kormány álláspontjáról. Kitért az elfogadott szankciók által okozott nehézségekre, azok következményeire, a megemelkedett energiaárakra. Elmondta, hogy a társadalomban félelem alakult ki a jelenlegi helyzet miatt. A magyar gazdaság ma Európában a legjobb teljesítőképességekkel rendelkezik, amelyet a GDP adatok is alátámasztanak. A Kormány a válságkezelésben eddig jól teljesített. Beszélt az Európai Unió által nyújtott támogatásokról, azok jelenlegi helyzetéről. Tájékoztatást nyújtott a Kormány válságkezelő intézkedéseiről. Felhívta a lakosok figyelmét a nemzeti konzultáció kitöltésének fontosságára. Beszélt a Területi Operatív Programok felfüggesztéséről. Kitért a Budapest-Belgrád vasútvonal, Wattay Sportcsarnok, Bem Iskola bővítése, Sporttelep átalakítása, Rónaszéki fürdő fejlesztése beruhásokra.

**Domonyi László polgármester** megköszönte a tájékoztatót.

**Nikléczi Gábor képviselő** a felmerült aszályhelyzetről és annak kezeléséről érdeklődött.

**Font Sándor képviselő** válaszként megfogalmazta, hogy a probléma ismert, az illetékes minisztérium feladata egy általános helyzetfelmérés és az esetleges megoldási lehetőségek kidolgozása. Beszélt továbbá arról is, hogy a Duna-Tisza köze vízpótlási kérdéskörét egy átfogó, komplex tervvel kívánják megoldani, mely több ütemből áll. Ez ügyben a Kormány még nem döntött.

**Horváth János képviselő** a Budapest-Belgrád vasútvonal által érintett, Izsáki úti átjárással, átjárókkal kapcsolatosan tett fel kérdést.

**Font Sándor** elmondta, hogy a beruházás az ismertetett és elfogadott műszaki tervek alapján valósul meg. Tudomása szerint szint béli átjárók lesznek.

**Domonyi László polgármester** megerősítette Font Sándor képviselő által elmondottakat. Elmondta, hogy szint béli átjárás lesz az Izsáki úton, öt sínpár keresztezi majd ezt az utat. A lezárás dupla sorompóval és fénysorompóval valósul meg. Kiskőrösön egy új állomás épül, a peronok megközelítése aluljáró útján lehetséges. Végezetül jó egészéget és jó munkát kívánt.

*Domonyi László polgármester 15 perc szünetet rendelt el.*

1. **napirend**

Takarékossági intézkedések bevezetése kiskőrös város önkormányzatánál

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Aljegyző

**Domonyi László polgármester** az előterjesztés szóbeli ismertetéseként elmondta, hogy a jelenlegi helyzet mindenki életére kihatással van. Felhívta a lakosok figyelmét a saját rezsi költségeik átvizsgálására. Kiskőrös Város Önkormányzata esetén is megtörtént ez az átvizsgálás. Az adatok elemzése után kiderült, hogy különböző takarékossági intézkedések bevezetése vált szükségessé. Ismertette a takarékossági intézkedéseket, melyek a határozat-tervezet mellékletét képezik. Elmondta, hogy az emelkedett energiaárak miatt csökkeni fog a járdaépítések száma, az önerős pályázatok száma. Továbbá jelezte a testület felé, hogy a kiküldött anyaghoz képest változtatás történt a határozat-tervezet mellékletét illetően. A módosított melléklet kiosztásra került.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a javított határozat-tervezetet.

A Képviselő-testület 11 „igen” szavazattal az alábbi határozatot hozta:

**92/2022. sz. Képv. test. hat.**

Takarékossági intézkedések bevezetése Kiskőrös Város Önkormányzatánál

**HATÁROZAT**

A Képviselő-Testület

1. a határozat mellékletét képező intézkedési tervet elfogadja,

2. felhatalmazza a polgármestert, hogy utasítsa a jegyzőt az 1. pontban foglalt intézkedések végrehajtására.

**Felelős:** polgármester

**Határidő:** értelemszerűen

|  |  |  |
| --- | --- | --- |
| Melléklet a 92/2022. sz. Képv. test. határozathoz | | |
| **Intézmény/Létesítmény elnevezése** | **Fogyasztási hely címe** | **A szükséges intézkedés tartalma** |
| **KISKŐRÖSI ÓVÓDÁK** |  |  |
| Kőrisfa Óvoda | 6200 Kiskőrös, Kőrisfa u | 2 óvodai csoport ideiglenesátköltöztetése a Szűcsi Óvoda tagovodából 2022. november 15 -2023. március 31. között |
| Szűcsi Óvoda | 6200 Kiskőrös, Rákóczi Ferenc utca 146. | 3 óvodai csoport ideiglenesátköltöztetése a Kőrisfa és Battthyány utcai tagovodákba 2022. november 15 -2023. március 31. között |
| Batthyány Óvoda | 6200 Kiskőrös, Batthiány u. 2. | 1 óvodai csoport ideiglenesátköltöztetése a Szűcsi Óvoda tagovodából 2022. november 15. -2023. március 31. között |
| Erdőtelki Óvoda | 6200 Kiskőrös, Erdőtelki u. 30. | a szükséges helységek használatának minimalizálása (tornaszoba ideiglenes lezárása) |
| **Petőfi Sándor Városi Könyvtár** | 6200 Kiskőrös, Petőfi Sándor tér 4/B. | lakossági szolgáltatások csökkentése olymódón, hogy az előre lefoglalt könyvek, folyóiratok kiadására és visszavételére egy helységben kerül sor 2022. november 1-2023.március 31. között |
| **Petőfi Szülőház és Emlékmúzeum** |  |  |
| Petőfi Szülőház és Emlékmúzeum | 6200 Kiskőrös, Petőfi Sándor tér 5. | hőmérséklet korlátozása a kiállítóterekben |
| János Vitéz Látogatóközpont | 6200 Kiskőrös,Luther tér 6. | hőmérséklet korlátozása a kiállítóterekben |
| Szlovák Tájház | 6200 Kiskőrös, Szent István u. 23. | ügyeleti jelenlét megszűntetése 2022. november 1. - 2023. március 31. között |
| **Egészségügyi, Szociális és Gyermekjóléti Szolgálat** |  |  |
| Bölcsőde | 6200 Kiskőrös, Árpád u. 8. |  |
| Idősek Otthona | 6200 Kiskőrös, Sárkány József u. 13. | felső szinti irodák és a külön lakrész lezárása 2022. november 1. - 2023. március 31. között |
| Gyermekjóléti Szolgálat | 6200 Kiskőrös, Árpád u. 8. | EFI IRODA kiköltöztetése |
| **Kiskőrösi Polgármesteri Hivatal** | 6200 Kiskőrös, Petőfi Sándor tér 1. | Munkarend változás (pénteki napokon távmunka) |
| **Sportlétesítmények** |  |  |
| Városi Sporttelep | 6200 Kiskőrös Dózsa György utca 46/B. | Sportszervezettekel külön kerül sor a szükséges intézkedések kidolgozására |
| Városi Sportigazgatóság | 6200 Kiskőrös, Árpád u. 4. | Sportszervezetekkel külön kerül sor a szükséges intézkedések kidolgozására, új rezsióradíj megállapítása a megemelkedett energiaköltségek miatt, a használónak az új óradíjat kell megtéríteniük, ideiglenes bezárás 2022. december 17-2023. január 8. között |
| Sportok háza | 6200 Kiskőrös, Thököly u. 21. | Sportszervezetekkel külön kerül sor a szükséges intézkedések kidolgozására |
| Kiskőrösi Fürdő | 6200 Kiskőrös, Erdőtelki út 17. | Üzemeltővel külön kerül sor a szükséges intézkedések kidolgozására |
| **Szálláshelyek** |  |  |
| Kőrisfa Hostel | 6200 Kiskőrös, Árpád u. 20. | ideiglenes lezárás 2022. november 1. - 2023. március 31. között |
| Krimpeni ház | 6200 Kiskőrös, Hrúz Mária utca 2. | ideiglenes lezárás 2022. november . 1- 2023. március 31. között |
| **Közösségi létesítmények** |  |  |
| Hagyományok Háza | 6200 Kiskőrös Petőfi tér 5 | ideiglenes lezárás 2022. november 1. - 2023. március 31. között |
| Pátria | 6200 Kiskőrös, Pozsonyi u. 2. | ideiglenes lezárás 2022. november 1. - 2023. március 31. között |
| Művelődési Központ Kiskőrös | 6200 Kiskőrös, Petőfi Sándor tér 4/A. | közösségek befogadó tere 2022. november 1. - 2023. március 31. között(EFI Iroda, Pátria, Hagyományok háza, Zsinagóga) |
| Zsinagóga |  | ideiglenes lezárás 2022. november 1. - 2023. március 31. között |
| **Egyéb létesítmények** |  |  |
| Buszmegálló |  | temperáló fűtés beállítása |
| Ravatalozó |  | temetkezési költségek megemelése |
| **Közvilágítás** |  | egyes világítótestek kikötése a hálózatból |

1. **napirend**

A Kiskőrösi Óvodák munkatervének véleményezése

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Intézményüzemeltetési referens

**Domonyi László polgármester** köszöntötte **Csatlós Erzsébetet, a Kiskőrösi Óvodák vezetőjét**, majd az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy jogszabály alapján az óvodai munkaterv határozza meg az óvodai nevelési év helyi rendjét, melynek tartalmi követelményeit a jogszabály konkrétan rögzíti. Csatlós Erzsébet, a Kiskőrösi Óvodák vezetője elkészítette a 2022/2023-as nevelési évre vonatkozó munkatervet. A munkatervben meghatározásra kerültek a nevelési év céljai, a kiemelt nevelési feladatok, az értekezletek időpontjai, az ellenőrzési terv, az ünnepek, valamint a rendezvények időpontjai.

**Csatlós Erzsébet intézményvezető** nem kívánt szóbeli kiegészítést tenni, de felmerülő kérdés esetén szívesen válaszol.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottság elnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Domonyi László polgármester** érdeklődött afelől, hogy a munkaterv tartalmazza-e a változásokat.

**Csatlós Erzsébet** válaszul elmondta, hogy a szüneteket tekintve igen, de az egyéb változtatások miatt a munkaterv kiegészítése várható.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**93/2022. sz. Képv. test. hat.**

A Kiskőrösi Óvodák munkatervének véleményezése

**HATÁROZAT**

A Képviselő-testület egyetért a Kiskőrösi Óvodák 2022/2023-as nevelési évre vonatkozó munkatervével.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

AZ ÖNKORMÁNYZAT SZERVEZETI ÉS MŰKÖDÉSI SZABÁLYZATÁRÓL SZÓLÓ RENDELET MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy a Kiskőrösi Polgármesteri Hivatalban is szükséges takarékossági intézkedések bevezetése. Ennek részeként az általános munkarend és az általános ügyfélfogadási rend megváltoztatása indokolt. Ismertette a megváltozott munkarendet és az általános ügyfélfogadási rendet.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a rendelet-tervezetet.

A Képviselő-testület 11„igen” szavazattal az alábbi rendeletet alkotta:

**Kiskőrös Város Önkormányzata**

**Képviselő-testületének**

**12/2022. (……) önkormányzati rendelete**

**az önkormányzat szervezeti és működési szabályzatáról szóló 24/2013. (XII.19.) önkormányzati rendelet módosításáról**

Kiskőrös Város Önkormányzatának Képviselő-testülete az Alaptörvény 32 cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, a Magyarország helyi önkormányzatairól szóló 2011. évi CLXXXIX. törvény 143. § bekezdés (f) és (g) pontjaiban, a népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvény 92. §-ban meghatározott feladatkörében eljárva, Kiskőrös Város Önkormányzata Képviselő-testületének az önkormányzat szervezeti és működési szabályzatáról szóló 24/2013. (XII.19.) önkormányzati rendelete 30. § (5) bekezdésének c) pontjában biztosított véleményezési jogkörben eljáró Ügyrendi és Összeférhetetlenségi Bizottság, Pénzügyi Bizottság, Kulturális, Turisztikai és Sport Bizottság, Társadalompolitikai Bizottság, Ipari, Mezőgazdasági és Klímapolitikai Bizottság véleményének kikérésével a következőket rendeli el:

**1. §**

Az önkormányzat szervezeti és működési szabályzatáról szóló 24/2013. (XII.19.) önkormányzati rendelet 55. §-a helyébe a következő rendelkezés lép:

**„55. §**

(1) A Képviselő-testület a Polgármesteri Hivatal belső szervezeti tagozódását, munkarendjét, valamint ügyfélfogadási rendjét a jegyző javaslata és a polgármester előterjesztése alapján határozza meg.

(2) A Polgármesteri Hivatal létszáma 40 fő teljes munkaidőben. A jóváhagyott létszámon felül a jegyző - a polgármester egyetértésével – meghatározott időre, egyidejűleg legfeljebb 5 fő létszámig, további dolgozókat alkalmazhat, ill. adott feladat ellátására – munkaviszonynak nem minősülő – eseti megbízást adhat.

(3) A Polgármesteri Hivatal belső szervezeti tagozódása:

*a)* Stratégiai és Városüzemeltetési Osztály

*aa)* Városüzemeltetési és gondnoksági csoport

*ab)* Pályázati és fejlesztési csoport

*ac)* Titkársági és koordinációs csoport

*b)* Pénzügyi Osztály

*c)* Közigazgatási Osztály

*ca)* Adócsoport

*cb)* Szociális és igazgatási csoport

*d)* Függetlenített főépítész.

(4) A közszolgálati tisztviselőkről szóló 2011. évi CXCIX. törvény 236. §-a alapján az osztályvezetők részére adott vezetői megbízás a főosztályvezető-helyettesi, a csoportvezetők részére adott vezetői megbízás pedig az osztályvezetői szintnek felel meg.

(5) A Polgármesteri Hivatalban a heti munkaidő 40 óra. Az általános munkarend szerint a napi munkaidő hétfőtől-szerdáig 8,00 órától 16,30 óráig, csütörtökön 8,00 órától 18,00 óráig, pénteken 7,30 órától 12,00 óráig tart.

(6) Ügyfélfogadást az alábbiak szerint kell tartani: hétfőn: 8,00 órától 12,00 óráig, csütörtökön 12,30 órától 18,00 óráig.

(7) A Közszolgálati Tisztviselők Napja, július 1.-je a Polgármesteri Hivatalban munkaszüneti nap.”

**2. §**

Ez a rendelet 2022. november 1-jén lép hatályba.

1. **napirend**

A POLGÁRMESTERI HIVATAL SZERVEZETI ÉS MŰKÖDÉSI SZABÁLYZATÁNAK MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésére felkérte**dr. Turán Csaba jegyzőt.**

**Dr. Turán Csaba jegyző** elmondta, hogy a Polgármesteri Hivatal Szervezeti és működési szabályzata szintén tartalmazza az általános munkarendet, ezáltal a szabályzat módosítása indokolt.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**94/2022. sz. Képv. test. hat.**

A Polgármesteri Hivatal szervezeti és működési szabályzatának módosítása

**HATÁROZAT**

Kiskőrös Város Önkormányzatának Képviselő-testülete a Kiskőrösi Polgármesteri Hivatal Szervezeti és Működési Szabályzatát a határozat mellékletében foglaltak szerint jóváhagyja.

**Felelős:** polgármester

**Határidő:** azonnal

*Melléklet a jegyzőkönyvhöz csatolva.*

1. **napirend**

Beszámoló a Polgármesteri hivatal 2021. évi tevékenységéről

*(Írásos előterjesztés a jegyzőkönyvhöz mellékelve.)*

**Előterjesztő:** Jegyző

**Előadó:** Jegyző

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy a Magyarország helyi önkormányzatairól szóló törvény kötelezővé teszi a jegyző számára, hogy a hivatal munkájáról évente beszámolót készítsen. A beszámoló elkészült, amelyet a határozat-tervezet melléklete tartalmaz.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**95/2022. sz. Képv. test. hat.**

Beszámoló a Polgármesteri Hivatal 2021. évi tevékenységéről

**HATÁROZAT**

A Képviselő-testület a Polgármesteri Hivatal 2021. évi tevékenységéről szóló beszámolót a határozatmellékletében foglaltak szerint elfogadja.

**Felelős:** jegyző

**Határidő:** azonnal

*Melléklet a jegyzőkönyvhöz csatolva.*

1. **napirend**

TULAJDONOSI HATÁSKÖRÖK GYAKORLÁSA A KUNSÁG-MÉDIA NONPROFIT KFT. -NÉL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pénzügyi osztályvezető

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy a Kunság-Média Nonprofit Kft. egy száz százalékban Kiskőrös Város Önkormányzata tulajdonában lévő cég. A Kunság-Média Nonprofit Kft. jelenlegi ügyvezetője, Katusné Dávid Edit 2022. október 31. napjával lemond az ügyvezetői tisztségéről. A lemondás következményeként a képviselő-testület döntése szükséges az új ügyvezető kinevezéséről, valamint a munkabéréről. A döntés eredményeképpen alapító okirat módosítása is szükséges, mely a határozat-tervezet mellékletét képezi. Az előterjesztés értelmében 2022. november 1. napjától Domonyi László polgármester az új ügyvezető személyére Kovács Enikőt javasolja. Az új kinevezés határozott idejű, 2023. december 31. napjáig szól.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Domonyi László polgármester** megköszönte az eddigi munkáját Katusné Dávid Editnek. Elmondta, hogy továbbra is számít a munkájára az új feladatnál. Kovács Enikőnek sok sikert kívánt az új pozícióhoz.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**96/2022. sz. Képv. test. hat.**

Tulajdonosi hatáskörök gyakorlása a Kunság-Média Nonprofit Kft.-nél

**HATÁROZAT**

A Képviselő-testület

1. a Kunság-Média Nonprofit Kft. ügyvezetőjének - a határozat 1. melléklete szerinti munkaszerződésben foglalt feltételekkel – Kovács Enikőt (lakcím: 6200 Kiskőrös, Bajza József utca 43.) nevezi ki2022. november 01. napjától 2023. december 31. napjáig határozott időtartamra. Személyi alapbérét havi bruttó 600.000 Ft-ban – azaz hatszázezer forintban - állapítja meg.
2. egyetért azzal, hogy a gazdasági társaság alapító okirata a határozat 2. melléklete szerinti tartalommal módosításra kerül.
3. felhatalmazza a Polgármestert a módosításokkal egységes szerkezetbe foglalt alapító okirat és a munkaszerződés aláírására és felkéri az ügyvezetőt, hogy az alapító okiratot nyújtsa be a cégnyilvántartást vezető cégbíróságnál.

**Felelős:** polgármester

ügyvezető

**Határidő:** értelemszerűen

*Mellékletek a jegyzőkönyvhöz csatolva.*

1. **napirend**

FELADAT-ELLÁTÁSI SZERZŐDÉS MEGKÖTÉSE A 3. SZÁMÚ HÁZI GYERMEKORVOSI KÖRZET TERÜLETI ELLÁTÁSI KÖTELEZETTSÉGGEL TÖRTÉNŐ MŰKÖDTETÉSÉRE

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Közigazgatási osztályvezető

**Domonyi László polgármester** az előterjesztés szóbeli ismertetésére felkérte **Aszódiné Nedró Éva közigazgatási osztályvezetőt.**

**Aszódiné Nedró Éva közigazgatási osztályvezető** elmondta, hogy Dr. Ginál Judit, a 3. számú házi gyermekorvosi körzet működtetője kérte a közte és Kiskőrös Város Önkormányzata között a házi gyermekorvosi feladatok ellátására kötött feladat-ellátási szerződés rendelési időre vonatkozó pontjának kiegészítését azzal, hogy szerdán 10-12 óra közötti rendelési időben tanácsadást végez a Kiskőrös, Kossuth Lajos utca 6. szám alatt. Az egészségügyi szolgáltatások Egészségbiztosítási Alapból történő finanszírozásának részletes szabályairól szóló kormányrendelet alapján a területi ellátási kötelezettséggel működő háziorvosi szolgáltató az Egészségügyi Alapból havonta, a körzet lakosságszáma és a rendelő adottságai alapján fix összegű díjra jogosult, amely összeget növelni kell, ha a háziorvosi szolgálat orvosa legalább két rendelőben folytatja tevékenységét. A gyermekorvosi ellátás keretében a háziorvos feladata a csecsemők és gyermekek gyógyító-megelőző alapellátása, beleértve a tanácsadást is. Dr. Ginál Judit az orvosi ellátást a Kiskőrös, Március 15. utca 12. szám alatti orvosi rendelőben, a tanácsadást pedig a Kiskőrös, Kossuth Lajos utca 6. szám alatt, a Szakorvosi Rendelőintézet épületében végzi. A feladat-ellátási szerződést a jogszabályváltozásoknak megfelelően a 313/2011. (XII.23.) Kormányrendelet 1. melléklete szerinti formanyomtatvány alapján kell megkötni, ezért szükséges új szerződés megkötése.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Domonyi László polgármester** megköszönte Dr. Ginál Judit kitartó és szorgalmas munkáját.

További kérdés, hozzászólás nem volt, a polgármester szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**97/2022. sz. Képv. test. hat.**

Feladat-ellátási szerződés megkötése a 3. számú házi gyermekorvosi körzet területi ellátási kötelezettséggel történő működtetésére

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata Borbényi Antalné Dr. Ginál Judit (szül: Hajós, 1945. 02.15. an: Arnold Judit, orvosi működési nyilvántartási száma: 24965, székhelye: 6200 Kiskőrös, Március 15. utca 12) egyéni vállalkozó, házi gyermekorvossal Kiskőrös Város Önkormányzata Képviselő-testületének az egészségügyi alapellátás körzeteiről szóló 10/ 2016. (V.26.) önkormányzati rendelet 2. melléklete szerinti 3. számú házi gyermekorvosi körzet területi ellátási kötelezettséggel történő működtetésére feladat-ellátási szerződést köt.
2. felhatalmazza a polgármestert a határozat mellékletét képező feladat-ellátási szerződés aláírására.

**Felelős:** polgármester

**Határidő:** azonnal

*Melléklet a 97/2022. sz. Képv. test. határozathoz*

**FELADAT-ELLÁTÁSI SZERZŐDÉS**

amely létrejött egyrészről **Kiskőrös Város Önkormányzata** (székhelye: 6200 Kiskőrös, Petőfi tér 1., törzsszáma: 724782, statisztikai számjele: 15724784-8411-321-03) képviseletében Domonyi László polgármester (továbbiakban: Önkormányzat),

másrészről **Borbényi Antalné** egyéni vállalkozó (egészségügyi tevékenység gyakorlása során használt név: **dr. Ginál Judit,** szül.: Hajós, 1945. február 15. an: Arnold Judit. székhelye: 6200 Kiskőrös, Március 15. utca 12., működési nyilvántartási száma: 24965), **mint a személyes ellátásra kötelezett házi gyermekorvos** (továbbiakban: Egészségügyi szolgáltató) között a **házi gyermekorvosi feladatok** ellátása tárgyában alulírott helyen és időben az alábbi feltételek mellett:

Előzmények:

Szerződő Felek rögzítik, hogy Kiskőrös Város Önkormányzata Képviselő-testületének 113/1996. számú Képv.testületi határozata alapján a kiskőrösi 3. számú házi gyermekorvosi körzet területi ellátási kötelezettséggel történő működtetésére 1997. január 28. napján, 327/1997. számú feladat-ellátási szerződés jött létre, melyet közös megegyezéssel többször módosítottak. Szerződő Felek a feladat-ellátási szerződés hatályos szövegét jelen megállapodás aláírásának napjától az alábbiak szerint fogadják el.

A praxisjoggal érintett körzet meghatározása:

1. Önkormányzat megbízza, Egészségügyi szolgáltató vállalja, hogy ellátja - a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja, valamint az egészségügyi alapellátásról szóló 2015. évi CXXIII. törvény 5. §-a alapján – az Önkormányzat ellátási kötelezettségébe tartozó, Kiskőrös Város Önkormányzata Képviselő-testületének az egészségügyi alapellátás körzeteiről szóló 10/2016. (V.26.) önkormányzati rendelet 2. mellékletében megjelölt 3. számú házi gyermekorvosi alapellátási körzet házi gyermekorvosi alapellátási feladatait.

Az Egészségügyi szolgáltató és az Önkormányzat kötelezettségei:

1. Egészségügyi szolgáltató kötelezettséget vállal arra, hogy a praxisjog alapján nyújtható önálló orvosi tevékenységet dr. Ginál Judit házi gyermekorvos személyesen, saját felelősségére látja el – akadályoztatásának jogszabályban meghatározott eseteit kivéve – az Egészségügyi szolgáltató tulajdonát képező, Kiskőrös belterületi 3123 hrsz-ú, természetben a 6200 Kiskőrös, Március 15. u. 12. szám alatti ingatlanon fekvő épületben található háziorvosi rendelő helyiségben.
2. Az Egészségügyi szolgáltató kötelezettséget vállal arra, hogy működési területén az érvényes előírásoknak, szakmai szabályoknak megfelelő házi gyermekorvosi alapellátásról gondoskodik.
3. A házi gyermekorvosi tevékenység minőségbiztosítása a tevékenységet végző Egészségügyi szolgáltató feladata.
4. A felek megállapodnak abban, hogy az Egészségügyi szolgáltató köt finanszírozási szerződést az illetékes Nemzeti Egészségbiztosítási Alapkezelővel (a továbbiakban: NEAK). Önkormányzat hozzájárul az Egészségügyi szolgáltató közvetlen társadalombiztosítási finanszírozásához.
5. Egészségügyi szolgáltató az 1. pontba foglalt feladat ellátását a NEAK-kal kötött finanszírozási szerződés alapján folyósított összegből biztosítja.
6. Önkormányzat tudomásul veszi, hogy a jogszabályban felsorolt háziorvosi feladatként díjazás ellenében végzett tevékenységből vagy a háziorvosi ténykedést meghaladó ellátásból származó pénzbevételek az Egészségügyi szolgáltatót illetik.
7. Egészségügyi szolgáltató kijelenti, hogy a külön jogszabályban meghatározott, az egészségügyi szolgáltatás nyújtásához szükséges szakmai minimumfeltételek közé tartozó gép-műszerek, felszerelések, egyéb eszközök, valamint a távoli-hálózati hozzáférésre alkalmas személyi számítógép beszerzéséről, működőképességének biztosításáról, karbantartásáról saját maga gondoskodik.
8. Egészségügyi szolgáltató Önkormányzattal szemben eszköz és ingatlan használati és támogatási igénnyel nem lép fel.
9. Egészségügyi szolgáltató maga gondoskodik a háziorvosi alapellátáshoz szükséges nyomtatványok, egyszer használatos eszközök, kötszerek, gyógyszerek, vegyszerek beszerzéséről és viseli azok költségeit.
10. Egészségügyi szolgáltató tudomásul veszi, hogy köteles a jelen szerződésben meghatározott tevékenységének végzésével kapcsolatos, jogszabályokban előírt nyilvántartásokat vezetésére, az adatok megőrzésére, adatokat szolgáltatni, valamint az Önkormányzatot – annak kérésére – a feladat ellátásáról az orvosi titoktartás és az adatvédelmi jogszabályokat nem sértő módon tájékoztatni.
11. Az Egészségügyi szolgáltató tudomásul veszi, hogy az Önkormányzat az ellátandó területek határait (utcajegyzékét) – az egészségügyi alapellátásról szóló 2015. évi CXXIII. törvény 6.§. (1) bekezdésében biztosított hatáskörében eljárva – egyoldalú jognyilatkozattal jelen szerződés fennállása alatt is bármikor megváltoztathatja, azzal a megszorítással, hogy a döntést annak hatályba lépése előtt 30 nappal köteles közölni az Egészségügyi szolgáltatóval.

Az érintett lakosság megfelelő tájékoztatásával kapcsolatos kötelezettségek az Önkormányzatot terhelik.

1. Egészségügyi szolgáltató viseli a 2. pontban megjelölt háziorvosi rendelő és kiszolgáló helyiségei működési költségeit – víz és csatornahasználat, villany, fűtés, szemétszállítás, veszélyes hulladékszállítás és megsemmisítés, telefonbeszélgetések díja, egyéb informatikai szolgáltatások díja, állagmegóvás, felújítás, karbantartás költségei.

Az Egészségügyi szolgáltató rendelési ideje:

1. Gyermek háziorvosi alapellátás rendelési ideje:

|  |  |  |  |  |
| --- | --- | --- | --- | --- |
|  | A | B | C | D |
| 1. | **Rendelési napok** | **Háziorvosi rendelés**  (a Kiskőrös belterületi 3123 hrsz-ú,  természetben a 6200 Kiskőrös, Március 15. u. 12. szám alatti ingatlanon lévő rendelő helyiségben) | **Csecsemő tanácsadás**  (a Kiskőrös belterületi 1525 hrsz-ú, természetben a 6200 Kiskőrös, Kossuth L.u.6. szám alatti ingatlanon lévő rendelő helyiségben) | **Rendelkezésre állási idő** |
| 2. | **Hétfő** | 07:30-10:00 és  16:00-17:00 óra | - | 8:00-16:00 óra |
| 3. | **Kedd** | 07:30-09:30 és 16:00- 17:00 óra | - | 8:00-16:00 óra |
| 4. | **Szerda** | 07:30-09:30 és  16:00- 17:00 óra | 10:00-12:00 óra | 8:00-16:00 óra |
| 5. | **Csütörtök** | 07:30-10:00 és  16:00-17:00 óra | - | 8:00-16:00 óra |
| 6. | **Péntek** | 07:30-09:30 és  16:00- 17:00 óra | - | 8:00-16:00 óra |

Az egészségügyi szolgáltató ügyeletben történő részvételére vonatkozó rendelkezések:

1. Önkormányzat az alapellátáshoz kapcsolódó háziorvosi ügyeleti ellátást más szolgáltatóval kötött külön szerződés alapján biztosítja.

Egészségügyi Szolgáltató helyettesítésére vonatkozó rendelkezések:

1. Az Egészségügyi szolgáltató saját maga és munkatársai akadályoztatása esetén helyettesítésről – beleértve annak pénzügyi feltételeit is – a háziorvosi, házi gyermekorvosi és fogorvosi tevékenységről szóló 4/2000. (II.-25.) EüM. rendeletben előírtaknak megfelelően maga gondoskodik. A helyettesítés időtartama alatt a napi rendelés elsősorban az Egészségügyi szolgáltató által használt orvosi rendelőben történik, illetve indokolt esetben az Önkormányzattal történt egyeztetés után a városon belül más rendelőben is történhet.
2. Az Egészségügyi Szolgáltató a 30 napnál hosszabb távollétet az Önkormányzat felé köteles bejelenteni és a helyettes személyt megjelölni.

Az ellátás nyújtásában részt vevő egészségügyi szakdolgozókra vonatkozó rendelkezések:

1. Az Egészségügyi szolgáltató köteles a háziorvosi, házi gyermekorvosi és fogorvosi tevékenységről szóló 4/2000.(II.25.) EüM. rendelet alapján megfelelő szakképesítéssel rendelkező gyermekápolót vagy asszisztenst foglalkoztatni saját költsége és kockázata terhére. Az ellátás nyújtásában részt vevő egészségügyi szakdolgozó: Horváth Istvánné (általános asszisztens, ápoló, nyilvántartási száma:61885)

Az Egészségügyi Szolgáltatót a körzetmódosítás következtében ért kár esetére az Önkormányzat kártalanítási kötelezettsége, egyéb kártérítésre, kártalanításra vonatkozó előírások:

1. A körzetmódosítás miatt bekövetkezett, az Egészségügyi szolgáltatót ért kár esetén az Önkormányzat kártalanítási kötelezettséggel tartozik, amelynek megállapításánál figyelembe kell venni a háziorvosi szolgáltató által a NEAK finanszírozása keretében kapott egy éves összeget.
2. Jogellenes károkozás esetén a Polgári Törvénykönyvről szóló 2013. évi V. törvény (továbbiakban: Ptk.) általános kártérítési szabályait kell alkalmazni.

A feladat-ellátási szerződés időtartama:

1. A feladat-ellátási szerződés az aláírás napján lép hatályba és határozatlan időre jön létre.

A feladat-ellátási szerződés felmondására vonatkozó rendelkezések:

1. A szerződés megszüntethető indokolás nélkül rendes felmondással, melynek határideje a felmondástól számított 6 hónap.
2. Az Önkormányzat a feladat-ellátási szerződést – indokolással – felmondja, ha

a) Egészségügyi szolgáltató a feladat-ellátási szerződésben vállalt kötelezettségeit írásbeli felszólítás ellenére sem teljesíti, vagy folytatólagosan megszegi a jogszabályban foglalt működésre vonatkozó előírásokat,

b) az Egészségügyi szolgáltató az önálló egészségügyi tevékenység végzésére való jogosultságát bármely okból elveszti.

1. Jelen szerződésben nem szabályozott kérdésekben a hatályos egészségügyi, társadalombiztosítási jogszabályok, valamint a Ptk. és az egyéb vonatkozó jogszabályok az irányadók.
2. Szerződő felek jelen szerződésből eredő jogviták esetén a hatáskörtől függően a Kiskőrösi Járásbíróság kizárólagos illetékességét kötik ki.
3. Jelen feladat-ellátási szerződés 4 eredeti példányban készült és azt a Szerződő felek elolvasás és értelmezés után, mint akaratukkal mindenben megegyezőt jóváhagyólag aláírták.
4. Jelen szerződés hatálybalépésével egyidejűleg Szerződő Felek e tárgyban kötött 327/1997. számú megbízási szerződése és a 327/1997. számú szerződés módosításai hatályukat vesztik.

Kiskőrös, 2022. …..

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Domonyi László Dr. Ginál Judit

polgármester egyéni vállalkozó,

házi gyermekorvos

Ellenjegyzem:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Turán Csaba

jegyző

Szerződés melléklete:

- 1. számú melléklet: 3. számú házi gyermekorvosi körzethez tartozó közterületek

1. **napirend**

PETŐFI 200 EMLÉKKAPU MEGVALÓSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Jegyző

**Domonyi László polgármester** az előterjesztés szóbeli ismertetésékor elmondta, hogy az emlékkapu makettje a képviselő-testület előtt már bemutatásra került. Sajnálatos módon a hétvégén megrendezett Petőfi ünnepre nem valósult meg az emlékkapu. A sztélé avatás helyszínén a beruházás még zajlik. A megvalósítás legkésőbb szilveszterre várható.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**98/2022. sz. Képv. test. hat.**

Petőfi 200 emlékkapu megvalósítása

**HATÁROZAT**

A Képviselő-testület

1. egyetért azzal, hogy a Kiskőrös, Petőfi Sándor tér 5. szám alatti 2680/1 helyrajzi számúterületen Petőfi 200 emlékkapu kerüljön elhelyezésre a határozat mellékletében foglaltaknak megfelelően.

2. felhatalmazza a polgármestert az 1. pontban meghatározottak megvalósulása érdekében a szükséges intézkedéseket megtegye.

**Felelős:** polgármester

**Határidő:** értelemszerűen

*Melléklet a jegyzőkönyvhöz csatolva.*

1. **napirend**

A 84/2022. SZÁMÚ KÉPVISELŐ-TESTÜLETI HATÁROZAT MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Pályázati és fejlesztési csoportvezető

**Domonyi László polgármester** az előterjesztés szóbeli ismertetésére felkérte **dr. Turán Csaba jegyzőt.**

**Dr. Turán Csaba jegyző** elmondta, hogy a testület szeptemberi ülésén döntött arról, hogy a Jópásztor Evangélikus Szeretetotthon bruttó 150.000.000 forint összegű beruházását támogatja. A döntést követően a Kiskőrösi Evangélikus Egyházközség jelezte, hogy a Szeretetotthon helyett az Egyházközség lesz a pályázó. A változtatás értelmében szükséges a határozat módosítása.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**99/2022. sz. Képv. test. hat.**

A 84/2022. számú Képviselő-testületi határozat módosítása

**HATÁROZAT**

A Képviselő-testület a 84/2022. számú Képviselő-testületi határozat 3. pontját az alábbiak szerint módosítja:

„3. egyetért azzal, hogy a Kiskőrösi Evangélikus Egyházközség a Jó Pásztor Evangélikus Szeretetotthon a beruházás megvalósítása érdekében a TOP\_PLUSZ-3.3.2-21 kódszámú, „Helyi egészségügyi és szociális infrastruktúra fejlesztése című” felhívásra 150 millió forint vissza nem térítendő pályázati forrás elnyerésére pályázatot nyújtson be.”

**Felelős:** polgármester

**Határidő:** azonnal

A 84/2022. számú Képviselő-testület határozat egységbe szerkezetbe foglalva az alábbi:

**84/2022. sz. Képv. test. hat.**

A Jó Pásztor Szeretetotthon által a TOP\_PLUSZ-3.3.2-21 kódszámú felhívásra benyújtandó projektjavaslat támogatása

**HATÁROZAT**

A Képviselő-testület

1. egyetért a Jó Pásztor Evangélikus Szeretetotthon által tervezett bruttó 150.000.000,-Ft összegű beruházás megvalósításával.
2. megállapítja, hogy a fejlesztés illeszkedik Kiskőrös Város Önkormányzata Felülvizsgált Szociális Szolgáltatástervezési Koncepciójához.
3. egyetért azzal, hogy a Kiskőrösi Evangélikus Egyházközség a Jó Pásztor Evangélikus Szeretetotthon a beruházás megvalósítása érdekében a TOP\_PLUSZ-3.3.2-21 kódszámú, „Helyi egészségügyi és szociális infrastruktúra fejlesztése című” felhívásra 150 millió forint vissza nem térítendő pályázati forrás elnyerésére pályázatot nyújtson be.

**Felelős:** polgármester

**Határidő:** 2022. november 2.

1. **napirend**

UNGVÁRI FERENC KISKŐRÖS, BÉKE UTCA 110. SZÁM ALATTI LAKOS AJÁNDÉKOZÁSA ÉS ADÁSVÉTEL

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte**Kutyifa Sándorné vagyongazdálkodási referenst.**

**Kutyifa Sándorné vagyongazdálkodási referens** elmondta, hogy Ungvári Ferenc telekalakítási eljárást folytatott le a tulajdonában lévő Kiskőrös 2962 hrsz-on nyilvántartott beépítetlen terület rendeltetésű ingatlan telekhatár rendezése tárgyában. A telekalakítási eljárás eredményeképpen az ingatlan tulajdonosa 8 m2 területrészt ajándékoz Kiskőrös Város Önkormányzata részére, útszélesítés céljára, és a Kisfaludy utca területéből 29 m2 területrészt megvásárol a tulajdonában lévő ingatlan telekhatár rendezéséhez. A telekhatár rendezése megfelel a város rendezési tervében foglalt utca kiszabályozásának, a felajánlott területrész önkormányzati út szabályozása céljára hasznosul, ami az önkormányzati feladatellátás körébe tartozik. A Képviselő-testület a tulajdonjog átruházással érintett terület üzleti vagyonná történő átminősítéséről, ezzel értékesíthetővé válásáról a Képviselő-testület a 89/2022. számú határozatával döntött. A vagyonrendeletben foglalt szabályoknak megfelelve a felajánlás elfogadásáról, illetve a tulajdonjog átruházás szerződésben foglalt feltételeiről a Képviselő-testület dönt.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

**Ungvári Ferencképviselő** Magyarország helyi önkormányzatairól szóló 2011. évi CLXXXIX. törvény 49. § (1) bekezdésére hivatkozvaszemélyes érintettsége okán a Képviselő-testülettől a döntéshozatalból történő kizárását kérte.

További kérdés, hozzászólás nem volt.

A Képviselő-testület 10 „igen” szavazattal kizárta Ungvári Ferenc képviselőt a döntéshozatalból.

**Domonyi László polgármester** szavazásra bocsátotta a határozat-tervezetet.

A Képviselő-testület 10 „igen” szavazattal az alábbi határozatot hozta:

**100/2022. sz. Képv. test. hat.**

Ungvári Ferenc Kiskőrös, Béke utca 110. szám alatti lakos ajándékozása és adásvétel

**HATÁROZAT**

A Képviselő-testület

1. köszönettel elfogadja Ungvári Ferenc, mint a Kiskőrös belterület 2962 hrsz-on nyilvántartott, kivett beépítetlen terület megnevezésű ingatlanok tulajdonosaáltalKiskőrös Város Önkormányzatának útszélesítés céljára felajánlott 8 m2térmértékű területetingyenesen,ajándékozás jogcímén.
2. egyetért azzal, hogy Ungvári Ferenc 29 m2 területrészt megvásároljon Kiskőrös Város Önkormányzata tulajdonában lévő 2957 hrsz-on nyilvántartott, kivett közterület rendeltetésű ingatlan területéből, a határozat mellékletét képező telekalakítással vegyes ajándékozási és adásvételi szerződésben foglalt feltételekkel, 174.000,-Ft vételáron.
3. felhatalmazza a polgármestert ahatározat mellékletét képezőtelekalakítással vegyes ajándékozási és adásvételi szerződés, továbbá az azzal összefüggő jognyilatkozatok megtételére és aláírására, valamint a tulajdonjog ingatlan-nyilvántartásba történő bejegyeztetésére.
4. egyet ért azzal, hogy az ajándékozással összefüggő ügyvédi költség 50%-át Kiskőrös Város Önkormányzata, 50%-át, valamint az ingatlan-nyilvántartásban történő átjegyeztetés igazgatási szolgáltatási díjának összegét Ungvári Ferenc viselje.

**Felelős:** polgármester

**Határidő:** azonnal

*Melléklet a 100/2022. sz. Képv. test. határozathoz*

**Telekhatár rendezéssel vegyes ajándékozási és adásvételi szerződés**

Amely létrejött, egyrészről

**Kiskőrös Város Önkormányzata** (székhely: 6200 Kiskőrös, Petőfi Sándor tér 1., KSH szám: 15724784-8411-321-03, törzskönyvi azonosító szám: 724782, adószám: 15724784-2-03, képv.: Domonyi László Mihály polgármester), mint **megajándékozott és eladó** – továbbiakban, mint eladó – másrészt,

**Ungvári Ferenc** (szn.: ,: szül.:, szem.az.:-………., an.: , lakik:., adóazonosító jel: ), mint **ajándékozó és vevő** – továbbiakban, mint vevő –között a mai napon az alábbi feltételekkel:

1./ Szerződést kötő felek rögzítik, hogy a 2022.09.07.-én kiváltott nem hiteles tulajdoni lap másolatok szerint, tulajdonukat képezik az alábbi ingatlanok, az alábbi terhekkel, az alábbi megoszlásban:

1. Eladó kizárólagos tulajdonát képezi a **Kiskőrös, belterület 2957 hrsz.** alatt felvett, kivett közterület megjelölésű 4695 m2 összterületű ingatlan.

Terhek:

* III/1. sorszám alatt az Kiskőrösi KÁBEL-TELEVÍZIÓ KFT (6200 Kiskőrös Petőfi tér 3. 4.em) javára a 45197/2003.12.11. számú bejegyző határozattal vezetékjog van bejegyezve.
* III/2. sorszám alatt az MVM DÉMÁSZ Áramhálózati KFT (6724 Szeged, Kossuth Lajos sgt. 64-66) javára a 43015/2010.08.10. számú bejegyző határozattal 471 m2-re vezetékjog van bejegyezve.

1. Vevő kizárólagos tulajdonát képezi a **Kiskőrös, belterület 2962 hrsz.** alatt felvett, kivett beépítetlen terület megjelölésű 871 m2 összterületű ingatlan.

2./ Szerződő felek szavatosságot vállalnak azért, hogy az 1. pontban megjelölt ingatlanok az 1. pontban írtakon felül per-igény és tehermentesek. Vevő a jelen pontban írtakon túl kijelenti, hogy jelen szerződés családjogi és – az ingatlan-nyilvántartáson kívüli – hitelezővédelmi igényeket nem sért, vagy veszélyeztet - így különösen a családjogi igényekkel összefüggésben – az 1./b. pontban írt ingatlant a Ptk. 4:94 szerinti használati jogok nem terhelik. Vevő szavatol továbbá azért, hogy harmadik személynek nem áll fenn az 1./b. pontban írt ingatlanon olyan joga, mely eladó jelen szerződés alapján történő tulajdonszerzését és birtokba lépését akadályozza vagy korlátozza

3./ Felek megállapodnak abban, hogy vevő az 1/b.) pontban megjelölt ingatlanból 8/871-ed tulajdoni illetőséget (8 m2), eladónak ajándékoz, aki azt tisztelettel elfogadja. Felek rögzítik, hogy figyelemmel az ajándékozásra, pénzmozgásra nem kerül sor, ugyanakkor az elajándékozásra kerülő 8 m2 forgalmi értékét ingatlanforgalmi szakértő véleménye alapján 64.000,-Ft-ban (8.000,-Ft/m2) határozzák meg. Eladó az ajándék állagát ismeri, annak tulajdonjogát megtekintett állapotban szerzi meg. Felek rögzítik, hogy vevő köteles az itt írt tulajdoni illetőséget 15 munkanapon belül eladó birtokába adni, melyről felek jegyzőkönyvet vesznek fel. A birtokbaadás napjától eladó viseli az ingatlan terheit, szedi annak hasznait, míg a birtokbaadás napjáig vevő viseli az ingatlan terheit, szedi annak hasznait.

**Vevő jelen okirat aláírásával feltétlen és visszavonhatatlan hozzájárulását adja ahhoz, hogy eladó tulajdonjoga az 1./b. pontban írt ingatlan 8/871-ed tulajdoni illetőségére ajándékozás jogcímén az ingatlan-nyilvántartásba bejegyzésre kerüljön.**

2./ Eladó eladja, vevő pedig megvásárolja az eladó tulajdonát képező **1/a.)** pontban megjelölt ingatlan **29/4695-öd t**ulajdoni illetőségét, amely a valóságban 29 m2-nek felel meg.

Felek az adásvétel tárgyát képező 29/4695-öd tulajdoni illetőség vételárát ingatlanforgalmi szakértő véleménye alapján 174.000,- Ft, azaz Egyszázhetvennégyezer forint összegben határozzák meg. Vevő vállalja, hogy az itt írt vételárat a szerződés aláírásától számított 8 napon belül eladó részére megfizeti, oly módon, hogy azt átutalja eladónak a K&H Bank Zrt.-nél vezetett, 10400621-00027753-00000008 számú bankszámlájára.

Eladó jelen okirat aláírásával már most kijelenti, hogy ha és amennyiben a jelen pontban írt vételár a számláján jóváírásra kerül, úgy ez esetben jelen jogügyletből fakadóan vevővel szemben semmilyen jogcímen további követelése nincsen.

Felek rögzítik, hogy eladó köteles a jelen pontban írt tulajdoni illetőséget a teljes vételár kifizetését követő 5 munkanapon belül vevő birtokába adni, melyről felek jegyzőkönyvet vesznek fel. A birtokbaadás napjától vevő viseli az ingatlan terheit, szedi annak hasznait, míg a birtokbaadás napjáig eladó viseli az ingatlan terheit, szedi annak hasznait. Vevő az adásvétel tárgyát képező tulajdoni illetőséget megtekintett állapotban vásárolja meg, annak állagával tisztában van

**Eladó a tulajdonjogát a teljes vételár kifizetéséig fenntartja**. Felek rögzítik, hogy eladó a **tulajdonjog átruházáshoz hozzájáruló nyilatkozatát** jelen szerződés aláírásával egyidejűleg **ügyvédi letétbe helyezi** az okiratszerkesztő Hauk Ügyvédi Irodánál (6200 Kiskőrös, Szarvas u. 2. II/3.), ugyanakkor már most feltétlen és visszavonhatatlan hozzájárulását ahhoz, hogy vevő jelen szerződést tulajdonjog bejegyzés iránti kérelemként benyújtsa az illetékes földhivatalhoz azzal, hogy az ingatlan-nyilvántartási törvény 47/A§ (1) b.) pontja alapján **valamennyi fél közösen kéri az eljárás függőben tartását** az eladó által a jelen szerződés aláírásával egyidejűleg aláírásra kerülő és a teljes vételár kifizetésig ügyvédi letétbe helyezett tulajdonjog bejegyzési engedély földhivatali benyújtásáig, de legkésőbb 2022.11.30-ig.

Eladó jelen szerződés aláírásával egyidejűleg letéti szerződést köt a Hauk Ügyvédi Irodával, mint letéteményessel, és letétbe helyezi a tulajdonjog átruházáshoz hozzájáruló írásbeli nyilatkozat 5 eredeti egymással azonos példányát, azzal hogy annak tartalma értelmében az adásvétel tárgyát képező Kiskőrös, belterület 2957 hrsz. alatt felvett ingatlan 29/4695-öd tulajdoni illetőségére a tulajdonjog vétel jogcímén 1/1 tulajdoni arányban vevő javára az ingatlan-nyilvántartásba bejegyzésre kerüljön a teljes vételár kifizetését követően. A letét kiadásának részletes feltételeit felek a letéti szerződésben rögzítik, de már most megállapodnak abban, hogy letéteményes csak is kizárólag abban az esetben jogosult és köteles a nála letétbe helyezett tulajdonjog átruházáshoz hozzájáruló nyilatkozatokat 2 munkanapon belül a felek részére, illetve az illetékes hivatalok részére kiadni, vagy megküldeni, ha és amennyiben bármelyik fél a részére hitelt érdemlően – Eladónak az okiratszerkesztő ügyvédhez elektronikusan elküldött nyilatkozatával, vagy valamennyi fél által aláírt birtokbaadási jegyzőkönyvvel, esetleg a vevő által hitelt érdemlő banki dokumentációval - igazolja, hogy a teljes vételár kifizetésre került.

Felek megállapodnak abban, hogy amennyiben bármelyik fél szerződésben vállalt kötelezettségével 15 napot meghaladó késedelembe esik, úgy ez esetben másik fél köteles írásban teljesítésre, további 8 nap póthatáridő biztosításával felszólítani. A póthatáridő eredménytelen eltelte esetén bármelyik fél jogosult a szerződéstől egyoldalú jognyilatkozattal elállni, mely esetben felek az eredeti állapotot állítják helyre. Felek jognyilatkozataikat kötelesek ajánlott postai küldeményként a másik fél jelen szerződésben megjelölt közigazgatási címére eljuttatni, valamint kötelesek arról az okiratszerkesztő ügyvédet is írásban tájékoztatni. Az ajánlott postai küldeményként feladott küldeményeket a feladástól számított 5. napon kézbesítettnek tekintik, független attól, hogy azt a címzett átveszi-e vagy sem.

3./Felek rögzítik, hogy vevő 2022.06.03-án telekalakítási eljárást indított a Bács-Kiskun Megyei Kormányhivatal Földhivatali Főosztály Földhivatali Osztály 5. előtt, aki a 2022.08.05. napján kelt 805183/8/2022.06.02-es számú határozatával a telekalakítási (telekhatár-rendezési) engedélyt megadta, amely határozat a közléssel véglegessé vált.

4./ Felek megállapodnak abban, hogy a 3. pontban hivatkozott telekalakítási engedély, valamint a jelen szerződéssel annak össze nem tűzött mellékletét képező 92/2022-as munka számú, 2022.05.31. napján záradékolt változási vázrajzzal egyezően a telekhatár-rendezést, valamint telekalakítást elvégzik, azaz az ajándékozási és az adásvételi szerződés megkötésével és azok teljesedésbe menésével egyidejűleg a telekhatár-rendezést és telekalakítást követően az alábbi ingatlanok alakulnak ki az alábbi tulajdonosi viszonyokkal:

1. **Eladó kizárólagos tulajdonában marad a Kiskőrös, belterület 2957 hrsz. alatt felvett, kivett közterület megjelölésű 4674 m2 összterületű ingatlan.**
2. **Vevő kizárólagos tulajdonában marad a Kiskőrös, belterület 2962 hrsz. alatt felvett, kivett beépítetlen terület megjelölésű 892 m2 összterületű ingatlan.**

Felek egybehangzóan kijelentik, hogy a telekhatár rendezést kizárólag abban az estben áll szándékukban elvégezni, ha és amennyiben a jelen szerződés tárgyát képező adásvétel teljesedésbe megy, azaz vevő az általa vásárolt tulajdoni hányad ellenértékét eladó részére maradéktalanul megfizeti.

**Mindkét szerződő fél jelen okirat aláírásával feltétlen és visszavonhatatlan hozzájárulását adja ahhoz, hogy a telekalakítás valamint a telekhatár rendezés a jelen szerződés mellékletét képező változási vázrajznak, a jelen szerződésben hivatkozott 805183/8/2022.06.02-es -es számú a Bács-Kiskun Megyei Kormányhivatal Földhivatali Főosztály Földhivatali Osztály 5. által hozott telekalakítási engedélynek, valamint a jelen okiratban írtaknak megfelelően az ingatlan-nyilvántartáson átvezetésre kerüljön.**

5./ Felek kijelenti, hogy az okiratszerkesztő ügyvéd tájékoztatását a jelen szerződés kapcsán felmerülő adózási, illetékfizetési kötelezettség tárgyában tudomásul vették. Vevőt 4%-os mértékű visszterhes vagyonátruházási illetékfizetési kötelezettség terheli a vásárolt tulajdoni hányad forgalmi értéke után.

6. Felek jelen okirat aláírásával kifejezetten hangsúlyozzák, hogy az okirat szerződéses akaratukkal mindenben megegyezik, így azt ügyvédi tényvázlatként is aláírják.

7./ Felek rögzítik, hogy a telekhatár-rendezést követően kialakuló Kiskőrös, belterület 2957 hrsz., valamint Kiskőrös, belterület 2962 hrsz. alatt felvett ingatlanok vonatkozásában a tulajdoni arányban változás nem következik be. Felek feltétlen és visszavonhatatlanul hozzájárulnak ahhoz, hogy a telekalakítást, telekhatár rendezést megelőzően az egyes pontban felsorolt valamennyi bejegyzett teher a tulajdonjog átruházását és a telekalakítást követően kialakuló ingatlanokra visszajegyzésre kerüljön.

8./ Eladó nyilatkozik arra vonatkozóan, hogy magyarországi székhellyel rendelkező, helyi önkormányzat, önálló költségvetési szerv, míg vevő kijelenti, hogy cselekvőképes nagykorú magyar állampolgár. Felek egybehangzóan nyilatkozzák, hogy szerződéskötési valamint tulajdonszerzési korlátozás vagy tilalom alatt nem állnak.

9./ Szerződő felek a Pmt. tv. előírásának megfelelően nyilatkoznak, hogy jelen ügylet során saját nevükben járnak el. Megbízók hozzájárulásukat adják ahhoz, hogy okiratszerkesztő ügyvéd a Pmt. szerinti ügyfél-átvilágítás során bemutatott okiratokról másolatot készítsen, adataikat a jelen ügylethez kapcsolódó ügyvédi megbízás teljesítése keretében rögzítse, kezelje.

10./ Szerződést kötő felek rögzítik, hogy Kiskőrös Város Képviselő-testülete a ……………… számú határozatával a szerződés megkötéséhez hozzájárult, egyúttal felhatalmazta a polgármestert, hogy jelen szerződést, valamint a jogügylettel kapcsolatos egyéb okiratokat aláírja, a szükséges jognyilatkozatokat megtegye. A jelen pontban hivatkozott határozat a szerződés elválaszthatatlan mellékletét képezi.

11./ Jelen szerződés egyes pontjainak érvénytelensége a szerződés egészének érvényességét nem érinti.

12./ A jelen szerződésben nem szabályozott kérdések tekintetében a Ptk. vonatkozó rendelkezési az irányadóak.

13./ Vevő jelen okirat megszerkesztésével megbízza a Hauk Ügyvédi Irodát (6200 Kiskőrös, Szarvas u. 2. II/3.), egyúttal meghatalmazza, hogy a tulajdonos változásnak, valamint a telekalakításnak az ingatlan- nyilvántartáson történő átvezetése kapcsán az illetékes földhivatal előtt teljes jogkörrel eljárjon. Az okiratszerkesztő Dr Hauk Gábor ügyvéd a szerződés ellenjegyzésével a meghatalmazást és a megbízást elfogadja.

14./ Felek jelen okirat aláírásával kifejezetten hangsúlyozzák, hogy az okirat szerződéses akaratukkal mindenben megegyezik, így azt ügyvédi tényvázlatként is aláírják.

15./ Felek rögzítik, hogy a szerződéssel kapcsolatban felmerülő ügyvédi munkadíj 50%-a Eladót, 50%-a Vevőt, a tulajdonjog átruházásával kapcsolatban felmerülő igazgatási szolgáltatási díjak teljes egészében vevőt terhelik.

16./ Felek rögzítik, hogy az okirat 7 példányban készült, melyből felek 1-1 példányt az okirat aláírásával egyidejűleg az okiratszerkesztő ügyvédtől átvesznek.

Felek jelen szerződést elolvasást és értelmezést követően, mint akaratukkal mindenben megegyezőt jóváhagyólag írják alá

Kiskőrös, 2022. október

|  |  |
| --- | --- |
| ………………………………….. | ………………………………….. |
| Kiskőrös Város Önkormányzata  képv.: Domonyi László Mihály polgármester | Ungvári Ferenc  Vevő |

Eladó

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem:

Dr. Turán Csaba

jegyző

1. **napirend**

A 0560/65 ÉS A 0560/67 HRSZ-Ú INGATLANOK TULAJDONJOG ÁTRUHÁZÁSA ADÁSVÉTEL ÚTJÁN

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné vagyongazdálkodási referenst.**

**Kutyifa Sándorné vagyongazdálkodási referens** elmondta, hogy Dr. Csvila István Kiskőrös Város Önkormányzata részére felajánlotta megvételre a tulajdonában lévő Kiskőrös, 0560/65 és 0560/67 hrsz-ú összesen közel 7 ha alapterületű, rét művelési ágban lévő Natura 2000 országos jelentőségű védett területeket. A Képviselő-testület a 28/2020. számú határozatával megindította a Kiskőrösi Rónaszéki Fürdő (a továbbiakban: Fürdő) fejlesztésének koncepcionális tervezését. A tervezési feladatok alapja a fürdő fejlesztésével érintett ingatlanok terület felhasználásának, rendezési tervben történő kialakítása. A Fürdő területének bővítésével érintett területek környezetvédelmi, természetvédelmi szempontból kiemelten jelentős területek, a város ökológiai maghálózatának részét képezik. A Kiskunsági Nemzeti Park Igazgatósággal folytatott egyeztető tárgyalások során, ezen területek más céllal történő hasznosítása abban az esetben lehetséges, ha a város természetvédelmi élőhelyjavító intézkedéseket valósít meg a fejlesztéssel érintett ingatlanok közelében. Az ingatlanok tulajdonjogának megszerzésével biztosíthatóvá válna a Fürdő fejlesztéséhez előírt élőhely javító intézkedés megvalósítása. A vagyonrendeletben foglaltak szerint az önkormányzat visszterhes tulajdonszerzése a Képviselő-testület döntése alapján lehetséges.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen”szavazattal az alábbi határozatot hozta:

**101/2022. sz. Képv. test. hat.**

A 0560/65 és a 0560/67 hrsz-ú ingatlanok tulajdonjog átruházása adásvétel útján

**HATÁROZAT**

A Képviselő-testület

1. egyetért azzal, hogy Kiskőrös Város Önkormányzata a Kiskőrösi Rónaszéki Fürdő fejlesztéséhez kapcsolódó természetvédelmi élőhely javító intézkedés megvalósítása érdekében megvásárolja a Kiskőrös, 0560/65 hrsz-on nyilvántartott 6 ha 667 m2 alapterületű, kivett rét és a 0560/67 hrsz-ú 8669 m2 alapterületű kivett rét művelési ágban lévő Natura 2000 országos jelentőségű védett területeket, összesen 11.100.000,-Ft, azaz: Tizenegymillió-egyszázezer forint összegben, a határozat mellékletét képező adásvételi szerződésben foglalt feltételekkel.
2. felhatalmazza a polgármestert, a határozat mellékletét képező adásvételi szerződés és az ingatlan-nyilvántartásban történő átvezetéshez kapcsolódó jognyilatkozatok aláírására.

**Felelős:** polgármester

**Határidő:** értelemszerűen

*Melléklet a 101/2022. számú Képv. test. határozathoz*

**Adásvételi szerződés**

Amely létrejött egyrészről

**Dr. Csvila István**

Születési név:

Született: .

Anyja neve:

Lakik:

Személyi száma:

Adóazonosító jele:

Állampolgársága: r

Magyar Agrár-, Élelmiszergazdasági és Vidékfejlesztési Kamarában fennálló tagságának azonosító száma:

mint Eladó – a továbbiakban: **Eladó –** másrészről

**Kiskőrös Város Önkormányzata**

Székhelye: 6200 Kiskőrös, Petőfi S. tér 1.

Törzskönyvi azonosító szám (PIR): 724782

Adószáma: 15724784-2-03

Statisztikai számjele: 15724784-8411-321-03

Képviseli: Domonyi László Mihály polgármester

mint Vevő – a továbbiakban: **Vevő** – Eladó és Vevő együtt a továbbiakban: **Szerződő Felek** – között a mai napon az alábbiak szerint:

1. **Az adásvétel tárgya és a tulajdonjog átruházása**
2. Felek rögzítik, hogy Eladó 1/1 arányú kizárólagos tulajdonát képezik a jelen adásvételi szerződés tárgyát képező, alábbi mezőgazdasági hasznosítású földek – a továbbiakban: **Földek**:
   * a **Kiskőrös külterület 0560/65 hrsz**. alatt nyilvántartott, rét művelési ágú, 3. és 4. min. osztályú, 6 ha 667 m2 összterületű, 77,58 AK értékű mezőgazdasági hasznosítású föld 1/1 arányú tulajdoni hányada – a továbbiakban: **Föld I**. – valamint
   * a **Kiskőrös külterület 0560/67 hrsz**. alatt nyilvántartott, rét művelési ágú, 3. és 4. min. osztályú, 8669 m2 összterületű, 11,06 AK értékű mezőgazdasági hasznosítású föld 1/1 arányú tulajdoni hányada – a továbbiakban: **Föld II**.

Eladó tulajdonjogát az Országos Takarnet Hálózatból lehívott tulajdoni lap szemle másolatokkal igazolta.

A Földek országos jelentőségű védett természeti területek és Natura 2000 hatálya alá tartozó területek.

1. Szerződő felek az I/1. pontban megjelölt Földek tulajdoni lapját megvizsgálták, és megállapították, hogy a Földekre az alábbi terhek kerültek bejegyzésre:
   * Föld I-re III/3. alatt **vezetékjog** 1176 m2 területre az NKM Áramhálózati Kft. (6724 Szeged, Kossuth Lajos sugárút 64-66.) jogosult javára (bejegyző határozat száma: 32290/2010.01.18)
   * Föld I-re III/4. alatt **vezetékjog** 980 m2 területre az NKM Áramhálózati Kft. (6724 Szeged, Kossuth Lajos sugárút 64-66.) jogosult javára (bejegyző határozat száma: 44023/2010.08.23)
   * Föld II-re III/3. alatt **vezetékjog** 224 m2 területre az NKM Áramhálózati Kft. (6724 Szeged, Kossuth Lajos sugárút 64-66.) jogosult javára (bejegyző határozat száma: 32291/2010.01.18)
   * Föld II-re III/4. alatt **vezetékjog** 246 m2 területre az NKM Áramhálózati Kft. (6724 Szeged, Kossuth Lajos sugárút 64-66.) jogosult javára (bejegyző határozat száma: 44024/2010.08.23)
2. Eladó szavatosságot vállal azért, hogy a Földek – a jelen szerződésben rögzített vezetékjogokon kívül – per-, igény- és tehermentesek, azok kizárólagos tulajdonát képezik, és jogosult azokkal rendelkezni. Eladó nyilatkozik továbbá, hogy harmadik személynek olyan jogot nem engedett, harmadik személynek olyan joga nem áll fenn a Földekre vonatkozóan, amely Vevő korlátozásmentes tulajdonszerzését megakadályozná, befolyásolná.
3. A Felek rögzíteni kívánják, hogy a Földek egy birtoktestet képeznek a Földforgalmi törvény 19. § (5) bekezdése szerint egymással szomszédosak, ezáltal egybefoglalt vételáron történik értékesítésük.
4. Eladó a Földeket teljes egészében, valamennyi törvényes és természetes tartozékával és alkotórészével együtt jelen szerződéssel eladja Vevőnek. Vevő a Földeket teljes egészében, valamennyi törvényes és természetes tartozékával és alkotórészével együtt jelen szerződéssel Eladótól megvásárolja.
5. **Vevő nyilatkozik, hogy** a mező- és erdőgazdasági földek forgalmáról szóló 2013. évi CXXII. törvény (a továbbiakban **Földforgalmi tv.**) 11. § (1) bek. értelmében a Földforgalmi törvény *„10. §-ban foglaltaktól eltérően, a föld tulajdonjogát - a Nemzeti Földalapról szóló törvényben meghatározott földbirtok-politikai irányelvek érvényesítése, valamint közfoglalkozás, illetve más közérdekű cél megvalósítása érdekében - az állam, valamint a (2) bekezdésben meghatározott jogi személy is megszerezheti a (2) bekezdésben meghatározott esetekben és feltételekkel.*

*(2) A föld tulajdonjogát*

*c) a föld fekvése szerint illetékes települési önkormányzat közfoglalkoztatás, szociális földprogram és településfejlesztés céljára, továbbá ha a föld helyi jelentőségű védett természeti területnek minősül, a földnek a természet védelméről szóló törvényben meghatározott védelme céljából szerezheti meg.”*

Vevő nyilatkozik, hogy a .................................. számú képviselő-testületi döntéssel igazoltan a Földek megszerzése **településfejlesztési, természetvédelmi élőhely javító intézkedési céllal** valósul meg. Kiskőrös Város Képviselő-testülete határozatával jelen szerződést jóváhagyta, és a polgármester az Önkormányzat képviseletében jogosult a szerződés megkötésére. A képviselő-testületi döntés jelen szerződés elválaszthatatlan mellékeltét képezi.

1. Felek rögzítik, hogy a Földforgalmi tv. 20. § bek. szerint elővásárlási jog nem áll fenn a 11. § (2) bekezdés c) pontjában meghatározott célból történő adás-vétel esetében, továbbá a 36. § bek. h) pont szerint nem kell a mezőgazdasági igazgatási szerv jóváhagyása a 11. § (2) bekezdésében meghatározott tulajdonszerzéshez.

**II. Vételár, fizetési feltételek**

1. Felek a Földek egybefoglalt vételárát **11.100.000,- Ft, azaz Tizenegymillió-száezer forint**(a továbbiakban: **Vételár**) összegben állapítják meg, az alábbiak szerint:
   * Föld I. vételárát 9.713.000, - Ft, azaz Kilencmillió-hétszáztizenháromezer forint összegben,
   * Föld II. vételárát 1.387.000, - Ft, azaz Egymillió-háromszáznyolcvanhétezer forint összegben.
2. Vevő a Vételárból jelen szerződés aláírását követő 30 napon belül **6.000.000,- Ft**, azaz **Hatmillió forint** összeget fizet meg első vételárrészként Eladónak, Eladó MKB Bank Zrt-nél vezetett 10102543-26352451-60000000 számú bankszámlájára utalással (a továbbiakban **Első vételárrész**).
3. Eladó az Első vételárrész MKB Bank Zrt-nél vezetett 10102543-26352451-60000000 számú bankszámlájára utalással való teljesítést kifejezetten kéri és elfogadja, azt saját kezéhez történő teljesítésnek ismeri el.
4. Vevő a teljes Vételárból fennmaradó **5.100.000,- Ft**, azaz **Ötmillió-százezer forint** összeget legkésőbb **2023. május 15. napjáig** fizeti meg az Eladónak MKB Bank Zrt-nél vezetett 10102543-26352451-60000000 számú bankszámlájára utalással, az alábbi feltételek együttes teljesülte esetén:
5. Vevő tulajdonjog bejegyzési kérelme a Földek tulajdoni lapján minden más széljegyet megelőzően szerepel, illetve más széljegy ott nem szerepel, illetve
6. a Földek minden egyéb pertől, igénytől és tehertől mentesek, kivéve jelen szerződés I/2. pontjában rögzített terhek.
7. Eladó a teljes Vételár fentiek szerinti megfizetését kifejezetten kéri és elfogadja.

**III. Birtokbaadás, tulajdonjog átszállása**

1. Eladó a Földeket legkésőbb **2023. október 30. napjáig** adja Vevő birtokába. A birtokba adásig Eladó viseli a Földek terheit, szedi azok hasznait, míg a birtokbavételtől Vevő viseli a Földek terheit és szedi azok hasznait. Vevő a Földeket megtekintett és ismert állapotban vásárolja meg.
2. Eladó a vételár teljes kiegyenlítéséig tulajdonjog fenntartással él. Eladó jelen szerződés aláírásával **feltétlen és visszavonhatatlan** hozzájárulását adja ahhoz, hogy Vevő jelen adásvételi szerződést tulajdonjog bejegyzése iránti kérelemként benyújtsa az illetékes földhivatali osztályhoz azzal, hogy felek az **Inytv. 47/A. § (1) bek. b./ pontja alapján** kérik az eljárás függőben tartását Eladó tulajdonjog átruházáshoz hozzájáruló nyilatkozatának megadásáig, legkésőbb jelen szerződés ingatlanügyi hatósági benyújtásától számított 6 hónap elteltéig.
3. Eladó jelen szerződés aláírásával egyidejűleg okiratszerkesztő ügyvédnél ügyvédi letétbe helyezi a Földekre vonatkozó tulajdonjog átruházáshoz hozzájáruló nyilatkozatát azzal a letevői utasítással, hogy letéteményes abban az esetben és az azt követő 5 munkanapon belül jogosult és köteles azt az illetékes földhivatali osztály felé tulajdonjog bejegyzés iránti kérelemként továbbítani, illetőleg Vevő részére kiadni, amely napon az adásvételi szerződést a Helyi Földbizottság és a Mezőgazdasági Igazgatási Szerv jóváhagyta és felek igazolták felé, hogy Vevő a teljes Vételárat Eladó részére banki átutalási kivonattal igazoltan kifizette.
4. Eladó jelen szerződés aláírásával **feltétlen és visszavonhatatlan** hozzájárulását adja ahhoz, hogy a Vételár teljes megfizetése esetén Vevő tulajdonjoga a Kiskőrös, külterület 0560/65 hrsz-ú ingatlan 1/1 arányú tulajdoni hányadára és a Kiskőrös, külterület 0560/67 hrsz-ú ingatlan 1/1 arányú tulajdoni hányadára az ingatlan-nyilvántartásba **adásvétel jogcímén** bejegyzésre kerüljön, Eladó tulajdonjogának egyidejű törlése mellett.

**IV. Vegyes rendelkezések**

1. Eladó kijelenti, hogy cselekvőképes, nagykorú, magyar állampolgár, szerződéskötési-, valamint tulajdonszerzési korlátozás vagy tilalom hatálya alatt nem áll. Vevő képviselője pedig kijelenti, hogy Vevő Magyarországon bejegyzett önkormányzat, képviseleti jogosultsága pedig a mai napon is fennáll, továbbá felek nyilatkoznak, hogy szerződéskötési, valamint tulajdonszerzési korlátozás vagy tilalom hatálya alatt nem állnak.
2. Vevő nyilatkozik, hogy jelen adásvételi szerződéssel megvalósuló tulajdonszerzése nem ütközik a Földforgalmi tv. 16. §-ban rögzített szerzési korlátozásokba (földszerzési maximum és birtokmaximum). Vevő nyilatkozik, hogy a tulajdonában álló részarány-tulajdon összesített AK értéke mennyiségének huszada és a már tulajdonában és haszonélvezetében álló, továbbá a megszerzésére kerülő földterület hektárban kifejezett térmértékének együttes összege nem több mint 300.
3. Vevő a Földforgalmi tv. 13-15. §-ban foglaltaknak megfelelően az alábbi nyilatkozatokat teszi:
   1. Vevő vállalja, hogy a Földek használatát másnak nem engedi át, azokat maga használja, és ennek során eleget tesz a földhasznosítási kötelezettségének. Az Fftv. 13. § (2) bek. alapján nem minősül a használat átengedésének, ha a szerző fél a föld használatát földművesnek minősülő közeli hozzátartozója, vagy legalább 25%-ban tulajdonában, vagy a közeli hozzátartozójának legalább 25%-ban tulajdonában álló mezőgazdasági termelőszervezet javára engedi át, illetve társult erdőgazdálkodást folytat, az erdőnek minősülő földet erdőkezelésbe adja, vagy osztatlan közös tulajdonban álló erdőnek minősülő föld használati jogosultságát tulajdoni hányadot meghaladó mértékű többlethasználati megállapodással másik tulajdonostársnak engedi át; vagy vetőmagtermeléshez szükséges terület biztosítása céljából valamely érvényes jogcímen engedi át a használatot más személy részére.
   2. Vevő továbbá vállalja, hogy a Földeket a tulajdonszerzés időpontjától számított 5 évig - a Földforgalmi tv. 13. § (3) bekezdésben meghatározott esetek kivételével - más célra nem hasznosítja.
   3. Vevő kötelezettséget vállal arra, hogy a Földek esetleges jelenlegi használójával fennálló földhasználati jogviszony időtartamát nem hosszabbítja meg, és annak megszűnését követő időre a IV/3.1.-3.2. pontban foglalt kötelezettségeket vállalja.
   4. Vevő nyilatkozik, hogy nincs a földhasználatért járó ellenszolgáltatásának teljesítéséből eredő bármilyen korábbi földhasználattal kapcsolatos jogerősen megállapított és fennálló díj-, vagy egyéb tartozása.
   5. Vevő nyilatkozik, hogy vele szemben a Földek megszerzését megelőző 5 éven belül nem állapították meg, hogy a szerzési korlátozások megkerülésére irányuló jogügyletet kötött.
4. Vevő tudomásul veszi, hogy a jelen adásvételi szerződés megkötésével, a tulajdonosváltozásnak az ingatlan-nyilvántartásba való bejegyzésével kapcsolatos költségei őt terhelik.
5. Eladó kijelenti, hogy a Földek értékesítésével kapcsolatos esetlegesen felmerülő személyi jövedelemadó fizetési kötelezettségéről való tájékoztatást megkapta.

Felek megállapítják, hogy az 1990. évi XCIII. tv. 5. § (1) bek. b) pontja alapján (teljes személyes illetékmentességben részesülnek a helyi önkormányzatok) az adásvétel mentes a visszterhes vagyonszerzési illeték alól.

1. A Felek jelen adásvételi szerződés megszerkesztésével, ellenjegyzésével és az illetékes földhivatali osztály előtti eljárásban jogi képviseletük ellátásával Dr. Borzási Tímea egyéni ügyvédet (6722 Szeged, Kálvária sgt. 19;KASZ szám: 36071983, jelen szerződésben mint okiratszerkesztő ügyvéd) bízzák és hatalmazzák meg, az ügyvédi tevékenységről szóló 2017. évi LXXVIII. törvény alapján, mely meghatalmazást ellenjegyző ügyvéd jelen szerződés aláírásával is elfogadja. Felek kijelentik, hogy jelen adásvételi szerződésben foglaltakat egyben ügyvédi tényvázlatnak tekintik.
2. Eladó kötelezettséget vállal arra, hogy a Földeket jelen szerződés földhivatali benyújtásáig és Vevő tulajdonjog bejegyzési kérelmének széljegyre kerüléséig nem terheli meg.
3. Szerződő felek tudomásul veszik, hogy az ügyvédek a pénzmosás és a terrorizmus finanszírozása megelőzéséről és megakadályozásáról szóló 2007. évi CXXXVI. törvény, az ügyvédi tevékenységről szóló 2017. évi LXXVIII. törvény, az 54/2007. (XII. 21.) IRM rendelet, valamint a Magyar Ügyvédi Kamara és a Szegedi Ügyvédi Kamara mindenkor hatályos szabályzatai alapján irodájuk ügyfeleit ellenőrizni kötelesek.

Ezen ellenőrzés során az ügyvéd köteles a megbízók által rendelkezésére bocsátott azonosításra alkalmas okiratokról másolatot készíteni és, amennyiben ezt szükségesnek látja, az adatokat az IM illetőleg a KEKKH által működtetett rendszeren keresztül ellenőrizni. Szerződő felek tudomásul veszik azt is, hogy amennyiben az ellenőrzéshez nem járulnak hozzá, úgy az ügyvéd a közreműködését megtagadni köteles. Szerződő felek jelen okirat aláírásával a szükséges ellenőrzéshez és személyes okmányaik fénymásolásához külön is hozzájárulnak.

Felek jelen okirat aláírásával is kijelentik, hogy jelen jogügylettel kapcsolatban jogszabály által előírt adataik szerződésben való feltüntetését nem tekintik a személyes adatok védelme megsértésének, egyúttal hozzájárulnak a személyes adataiknak a törvényben foglaltak szerinti kezeléséhez. Szerződő felek adatait az eljáró ügyvéd az információs önrendelkezési jogról és az információszabadságról szóló 2011. évi CXII. törvény rendelkezései alapján, kizárólag a jelen szerződéshez kapcsolódó megbízás és jogszabályban foglalt kötelezettsége teljesítése érdekében kezelheti.

1. A jelen adásvételi szerződésben nem szabályozott egyéb kérdések tekintetében a Felek között a mindenkor hatályos törvényi rendelkezések, így különösen a Polgári Törvénykönyvről szóló 2013. évi V. törvény (Ptk.), a mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény (Fétv.) és a mező- és erdőgazdasági földek forgalmáról szóló 2013. évi CXXII. törvény (Földforgalmi tv.) irányadók.

Felek jelen szerződést elolvasás és közös értelmezés után, mint akaratukkal mindenben megegyezőt jóváhagyólag írják alá.

Kiskőrös, 2022.

|  |  |
| --- | --- |
| ……………………………………  Dr. Csvila István  Eladó | ……………………………………  Kiskőrös Város Önkormányzata  Képv.: Domonyi László Mihály polgármester  Vevő |

Az önkormányzati vagyonról, a vagyon hasznosításáról

szóló 26/2012. (XII. 19.) önk. rendelet 11. § (2) bek.

alapján ellenjegyzem:

Dr. Turán Csaba

jegyző

Pénzügyileg ellenjegyzem:

Szlanka Pálné

pénzügyi osztályvezető

1. **napirend**

A 88/2022. SZÁMÚ KÉPVISELŐ-TESTÜLETI HATÁROZAT MÓDOSÍTÁSA

*(Írásos előterjesztés a jegyzőkönyvhöz mellékelve.)*

**Előterjesztő:** Polgármester

**Előadó:** Vagyongazdálkodási referens I.

**Domonyi László polgármester** az előterjesztés szóbeli ismertetésére felkérte **Kutyifa Sándorné vagyongazdálkodási referenst.**

**Kutyifa Sándorné vagyongazdálkodási referens** elmondta, hogy a Képviselő-testülete a 88/2022. számú határozatával döntött az Önkormányzat tulajdonában lévő víziközmű vagyon Magyar Állam részére történő térítésmentes tulajdonba adásáról. A Technológiai és Ipari Minisztérium tájékoztatása alapján a Nemzeti Vízművek Zrt. a víziközmű vagyon mellett a víziközmű szolgáltatóban lévő önkormányzati részesedést is átveszi, a települési önkormányzatok döntése alapján. Az Önkormányzatnak a Kiskunsági Víziközmű-Szolgáltató Kft.-nél fennálló tulajdonosi részesedése megközelítőleg 7,7%. A tulajdonost tulajdoni részesedése arányában helytállási kötelezettség terheli a Víziközmű-Szolgáltató Kft.-nél fennálló gazdasági, pénzügyi működésében. A 88/2022. számú határozat kiegészül a víziközmű vagyon mellett a tulajdonosi részesedéssel.

**Szlovák Pál,** a Társadalompolitikai Bizottság elnöke, **Pohankovics András,** az Ipari, Mezőgazdasági és Klímapolitikai Bizottságelnöke, **Horváth János,** az Ügyrendi és Összeférhetetlenségi Bizottság elnöke, **Pethő Attila,** a Pénzügyi Bizottság elnöke, **Filus Tibor**, a Kulturális, Turisztikai és Sport Bizottság elnöke bizottságaik nevében a határozat-tervezet elfogadását javasolták.

Kérdés, hozzászólás nem volt, a polgármester a napirendi pont feletti vitát megnyitotta, majd hozzászólásra jelentkező nem lévén, lezárta és szavazásra bocsátotta a határozat-tervezetet.

A Képviselő-testület 11 „igen” szavazattal az alábbi határozatot hozta:

**102/2022. sz. Képv. test. hat.**

A 88/2022. számú Képviselő-testületi határozat módosítása

**HATÁROZAT**

1. A Képviselő-testület a Kiskőrös Város tulajdonában lévő víziközmű vagyon ingyenes átadása a Magyar Állam részére tárgyú 88/2022. számú határozatát az alábbi szövegrésszel kiegészíti:

A 4. pont helyébe az alábbi szövegrész kerül:

„A Képviselő-testület térítésmentes vagyonátruházás keretében átadja a Magyar Állam tulajdonába a Kiskunsági Víziközmű-Szolgáltató Kft.-ben fennálló tulajdonosi részesedését.”

1. A 88/2022. számú határozat 4. pontja 5. pontra módosul.

**Felelős:** Domonyi László Mihály polgármester

**Határidő:** azonnal és folyamatos

***A Képviselő-testület „Kiskőrös Város tulajdonában lévő víziközmű vagyon ingyenes átadása a Magyar Állam részére” tárgyú 88/2022. számú határozata a kiegészítéssel egységes szerkezetben:***

**88/2022. sz. Képv. test. hat.**

Kiskőrös Város Önkormányzata tulajdonában lévő víziközmű vagyon ingyenes átadása a Magyar Állam részére

HATÁROZAT

A Képviselő-testület:

1. kinyilvánítja azon szándékát, hogy Kiskőrös Város Önkormányzata, mint a város víziközmű rendszereinek (ivóvíz-, szennyvízhálózat) tulajdonosa, a víziközmű-szolgáltatás biztosítása vonatkozásában fennálló ellátási kötelezettségének a Magyar Állam részére történő átruházására irányuló integrációs programban részt kíván venni.
2. Kiskőrös Város Önkormányzata tulajdonában lévő víziközmű vagyont és az azt működtető vagyont a Magyar Állam részére térítésmentesen átadja.
3. a határozat mellékletét képező

* víziközmű vagyon és az azt működtető vagyon,
* az átruházással érintett víziközmű vagyonhoz tartozó, víziközmű-fejlesztésre fel nem használt források tulajdonjogának térítésmentesen, nyilvántartási értéken történő átvezetéséről szóló megállapodás tervezetét megismerte, annak fő szövegtartalmával egyetért azzal, hogy a vagyon és a működtető vagyon nyilvántartási értékét a tranzakciós szerződésben foglalt határidők napjával aktualizálni szükséges.

1. térítésmentes vagyonátruházás keretében átadja a Magyar Állam tulajdonába a Kiskunsági Víziközmű-Szolgáltató Kft.-ben fennálló tulajdonosi részesedését.
2. felhatalmazza a polgármestert, hogy a víziközmű vagyon és az azt működtető vagyon Magyar Állam részére történő térítésmentes átadására vonatkozó tranzakciós szerződést aláírja, valamint az átadáshoz kapcsolódó jognyilatkozatokat megtegye.

**Felelős:** Domonyi László Mihály polgármester

**Határidő:** azonnal és folyamatos

1. **napirend**

**INTERPELLÁCIÓK, KÉRDÉSEK, TÁJÉKOZTATÓK, BEJELENTÉSEK**

**Domonyi László polgármester** kiértékelte a Kiskőrösi Kakaspörkölt Főző Fesztivált és a Petőfi ünnep elnevezésű rendezvényt, megköszönte a fellépők, rendezők, szervező munkában részvevők segítségét. Beszélt a megvalósult beruházásokról a Petőfi 200 emlékév kapcsán. Ismertette a következő hetek programjait, azoknak főbb információit.

**Filus Tibor képviselő** beszámolt arról, hogy a szilveszter kupa nem kerül megrendezésre az idei évben. Ismertette az amatőr labdarúgó bajnokság helyzetét, a pályafejlesztés jelenlegi állását. Elmondta, hogy változik az étkeztetés rendje, annak ára a Kiskőrösi Evangélikus Középiskola Petőfi Sándor Általános Iskolája vonatkozásában.

**Gmoser István képviselő** köszönetét fejezte ki azzal kapcsolatosan, hogy az Erdőtelki Óvoda továbbra is működhet. Beszámolt a Kiskőrös Erdőtelekért Alapítvány szervezésében megvalósult hulladékgyűjtésről.

**Domonyi László polgármester** elmondta, hogy habár az óvoda nyitva marad, drasztikus megtakarítási intézkedéseket szükséges eszközölni. Felhívta a lakosok figyelmét a szemetelés problémájára és kérte az attól való tartózkodást.

**Dr. Turán Csaba jegyző** tájékoztatta a lakosságot a népszámlálás jelenlegi szakaszáról, annak főbb információiról.

További hozzászólás nem volt, így **Domonyi László polgármester** az ülést 17:15 órakor bezárta.

Kmf.

Domonyi László dr. Turán Csaba

polgármester jegyző